## El Consell aprova una ampliació de 30 milions d’euros en les ajudes directes per a pal·liar la pèrdua de béns de primera necessitat

*** La mesura s’ha adoptat tenint en compte l’elevat nombre de persones afectades i amb la finalitat de possibilitar la cobertura econòmica de la totalitat de les sol·licituds d’ajuda**

El Consell ha aprovat un decret pel qual s’incrementa en 30 milions d’euros l’import global de les ajudes directes habilitades per la Generalitat per a compensar les persones afectades per la pèrdua de béns de primera necessitat en el temporal de finals d’octubre de 2024.

Es modifica així l’import global màxim de les ajudes establit en el decret 177/2024 atés l’elevat nombre de persones físiques afectades per les inundacions.

Estes ajudes, tal com figurava en este decret, tenien un import global de 200 milions d’euros, dels quals 102 es van imputar a l’anualitat de 2024 i 98 a la de 2025.

Ara, amb esta modificació, s’incrementa esta última quantitat en 30 milions d’euros addicionals, que se sumaran a la consignació per a l’exercici de 2025.

Per tant, l’import total d’estes ajudes ascendix a 230 milions d’euros amb la finalitat de possibilitar la cobertura econòmica de la totalitat de les sol·licituds d’ajuda presentades per les persones afectades.

Fecha: 25/02/2025